KOMISSION ASETUS (EY) N:o 295/96,

annettu 16 päivänä helmikuuta 1996,

neuvoston asetuksen (ETY) N:o 1892/87 soveltamista koskevista yksityiskohtaisista säännöistä yhteisön ruhojen luokitteluasteikkoon perustuvan täysikasvuisten nautaeläinten markkinahintojen toteamisessa

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon naudanliha-alan markkinahintojen toteamisesta 2 päivänä heinäkuuta 1987 annetun neuvoston asetuksen (ETY) N:o 1892/87 (1) ja erityisesti sen 2 artiklan,

sekä katsoo, että

komission asetuksessa (ETY) N:o 563/82 (2), sellaisena kuin se on viimeksi muutettuna asetuksella (ETY) N:o 2090/93 (3), vahvistetaan neuvoston asetuksen (ETY) N:o 1208/81 (4), sellaisena kuin se on muutettuna asetuksella (ETY) N:o 1026/91 (5), soveltamista koskevat yksityiskohtaiset säännöt vahvistamalla täysikasvuisten nautojen markkinahinnat yhteisön ruhojen luokitteluasteikon perusteella,

sen varmistamiseksi, että vahvistetut hinnat edustavat kansallista tuotantoa, on tarpeen tehdä hintojen ilmoittaminen pakolliseksi huomattavia määriä täysikasvuisia nautaeläimiä teurastavien teurastamoiden tai niitä teurastamoon lähettävien henkilöiden osalta, jotta varmistetaan, että tällä tavoin katetaan vähintään 25 prosenttia tärkeimmillä tuotantoalueilla ja vähintään 30 prosenttia jokaisessa jäsenvaltiossa tehdyistä teurastuksista ja jotta painotetaan eri alueilta ilmoitettujen hintojen merkitys suhteessa naudanlihan tuotantoon, kunkin jäsenvaltion asiana on päättää, jaetaanko sen kokonaisala, ja myönteisessä tapauksessa myös päättää, kuinka moneen alueeseen se jaetaan; koska naudanlihan interventio tapahtuu Yhdistyneessä kuningaskunnassa erikseen Ison-Britannian ja Pohjois-Irlannin osalta, Yhdistyneessä kuningaskunnassa päätettyjen alueiden on katettava joko yksinomaan Iso-Britannia tai Pohjois-Irlanti,

eräät jäsenvaltiot ovat perustaneet alueellisia komiteoita, jotka määrittävät hinnat; silloin kun komiteoiden jäsenistö takaa tasapuolisen ja puolueettoman lähestymistavan, niiden määrittämät hinnat on otettava huomioon kansallista hintaa laskettaessa,

ilmoitetut hinnat vääristävät todennäköisesti kansallisen hinnan laskemista, jollei niitä korjata naudanliha-alalla maksetun täydennystuen huomioon ottamiseksi niiden puolesta, joita vaaditaan toteamaan hinnat tämän asetuksen mukaisesti,

yhteisön täysikasvuisten nautaeläinten ruhojen luokitteluasteikkoon perustuvasta markkinahintojen toteamisesta yhteisössä 30 päivänä lokakuuta 1986 annettu komission asetus (ETY) N:o 3310/86 (6), sellaisena kuin se on viimeksi muutettuna asetuksella (ETY) N:o 2089/93 (7), on kumottava, ja

naudanlihan hallintokomitea ei ole antanut lausuntoaan puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

1. Markkinahinnat todetaan kansallisella tasolla ja yhteisössä yhteisön täysikasvuisten nautojen ruhojen luokitteluasteikon perusteella viikoittain, ja toteaminen koskee seuraavia lihakkuus- ja rasvaisuusluokkia, jotka jakaantuvat asetuksen (ETY) N:o 1208/81 3 artiklan 1 kohdassa täsmennettyihin viiteen laatuluokkaan:

a) alle kaksivuotiaiden nuorten kuohitsemattomien sonnien ruhot: U2, U3, R2, R3, O2, O3;

b) muiden kuohitsemattomien sonnien ruhot: R3;

c) kuohittujen sonnien ruhot: U2, U3, U4, R3, R4, O3, O4;

d) poikineiden naaraspuolisten nautojen ruhot: R3, R4, O2, O3, O4, P2, P3;

e) muiden naaraspuolisten nautojen ruhot: U2, U3, R2, R3, R4, O2, O3, O4.

2. Jäsenvaltioiden on päätettävä, muodostaako sen kokonaisala yhden alueen vai jaetaanko se useampaan kuin yhteen alueeseen. Päätöksen on perustuttava seuraaviin seikkoihin:

- jäsenvaltion kokonaisalan suuruus

- mahdollinen hallinnollinen jako

- hintojen maantieteelliset erot.

Yhdistyneen kuningaskunnan on muodostettava kuitenkin vähintään kaksi aluetta: Iso-Britannia ja Pohjois-Irlanti, jotka voidaan edelleen jakaa alueisiin yllä olevassa alakohdassa esitettyjen seikkojen perusteella.

2 artikla

1. Seuraavien tahojen on todettava hinnat:

a) minkä tahansa teurastamon toimija, joka vuosittain teurastaa vähintään 20 000 täysikasvuista nautaeläintä, jotka se on itse kasvattanut tai jotka on kasvatettu sen toimeksiannosta ja/tai jotka se on ostanut;

b) minkä tahansa teurastamon toimija, joka on jäsenvaltion nimeämä ja joka vuosittain teurastaa vähemmän kuin 20 000 täysikasvuista nautaeläintä, jotka se on itse kasvattanut tai jotka on kasvatettu sen toimeksiannosta ja/tai jotka se on ostanut;

c) kuka tahansa luonnollinen henkilö tai oikeushenkilö, joka lähettää vuosittain teurastamoon teurastettavaksi vähintään 10 000 täysikasvuista nautaeläintä; ja

d) kuka tahansa jäsenvaltion nimeämä luonnollinen henkilö tai oikeushenkilö, joka lähettää vuosittain teurastamoon teurastettavaksi vähemmän kuin 10 000 täysikasvuista nautaeläintä.

Jäsenvaltioiden on varmistettava, että hinnat todetaan vähintään

- 25 prosentista teurastuksista niillä jäsenvaltion alueilla, jotka yhdessä kattavat vähintään 75 prosenttia kaikista teurastuksista kyseisessä jäsenvaltiossa, ja

- 30 prosentista jäsenvaltion kokonaisalalla teurastetuista täysikasvuisista nautaeläimistä.

2. Jäsenvaltiot, joissa ketään ei vaadita toteamaan hintoja 1 kohdan a ja c alakohdan perusteella, voivat pyytää komissiolta poikkeusta 1 kohdasta. Komissio päättää poikkeuksen myöntämisestä ottaen huomioon teurastuselinkeinon rakenteellisen kehityksen kyseisessä jäsenvaltiossa, jäsenvaltion teurastamoiden kokonaistuotannon ja hintojen toteamis- ja ilmoitusjärjestelmän yhdenmukaistamistavoitteen. Poikkeus myönnetään ainoastaan määräajaksi.

3. Edellä 1 kohdan perusteella todetut hinnat ovat kyseisenä ilmoitusajanjaksona teurastettuja täysikasvuisia nautaeläimiä koskevat hinnat kuolleen ruhopainon perusteella.

Jos kyseessä on sellaisia täysikasvuisia nautaeläimiä teurastava teurastamo, jotka se on itse kasvattanut tai jotka on kasvatettu sen toimeksiannosta, todetun hinnan on oltava vastaavaan laatuluokkaan ja luokkaan kuuluvista teurastetuista ruhoista samalla viikolla kyseisessä teurastamossa maksettu keskihinta.

Kussakin 1 artiklassa tarkoitetussa luokassa todettujen hintojen on osoitettava niihin liittyvä keskimääräinen ruhon paino ja se, onko näitä hintoja korjattu asetuksen (ETY) N:o 563/82 1 artiklassa tarkoitettujen tekijöiden huomioon ottamiseksi.

3 artikla

1. Edellä 2 artiklan perusteella maanantaista sunnuntaihin todetut hinnat ja 2 artiklan 3 kohdan kolmannessa alakohdassa tarkoitetut yksityiskohdat:

- teurastamon toimijan tai luonnollisen henkilön tai oikeushenkilön on ilmoitettava kirjallisesti jäsenvaltion toimivaltaiselle viranomaiselle viimeistään seuraavana keskiviikkona jäsenvaltion vahvistamaan kellonaikaan mennessä, tai

- voidaan jäsenvaltion niin halutessa luovuttaa toimivaltaiselle viranomaiselle teurastamossa tai luonnollisen henkilön tai oikeushenkilön tiloissa.

Kuitenkin silloin, kun jäsenvaltio on perustanut komitean jonkin alueen hintojen määrittämiseksi ja tällaisen komitean jäsenyys jakautuu tasaisesti täysikasvuisten nautaeläinten ja niiden ruhojen ostajien ja myyjien kesken ja puheenjohtaja on toimivaltaisen viranomaisen palveluksessa, jäsenvaltio voi määrätä, että hinnat ja yksityiskohdat lähetetään suoraan kyseisen alueen komitean puheenjohtajalle. Jos jäsenvaltio ei näin määrää, toimivaltaisen viranomaisen on lähetettävä nämä tiedot kyseisen komitean puheenjohtajille. Puheenjohtajan on varmistettava, että kunkin hinnan alkuperää ei voida tunnistaa kun se annetaan tiedoksi komitean jäsenille.

2. Hinnat on ilmoitettava luokkakohtaisena keskihintana, ja ne on ilmaistava kansallisessa valuutassa.

3. Edellä 2 artiklan 1 kohdassa tarkoitetun minkä tahansa ilmoitetuissa hinnoissa huomiotta jätettyjä täydennystukia täysikasvuisten nautaeläinten tai niiden ruhojen toimittajille maksavan teurastamon tai luonnollisen henkilön tai oikeushenkilön on ilmoitettava kyseisen jäsenvaltion toimivaltaiselle viranomaiselle viimeisin maksamansa täydennystuki ja siihen liittyvä ajanjakso. Tämän jälkeen sen on ilmoitettava jäsenvaltiolle kaikkien täydennystukien kokonaismäärä aina, kun tällaista tukea maksetaan.

4. a) Jäsenvaltion toimivaltaisen viranomaisen on määritettävä alueelliset keskihinnat jokaiselle 1 artiklan kohdassa tarkoitetulle luokalle sille tämän artiklan 1 kohdan nojalla ilmoitettujen hintojen perusteella.

b) Edellä 1 kohdassa tarkoitettujen komiteoiden on määritettävä alueelliset keskihinnat jokaiselle 1 artiklan 1 kohdassa tarkoitetulle luokalle niille tämän artiklan 1 kohdan nojalla ilmoitettujen hintojen perusteella ja ilmoitettava ne jäsenvaltion toimivaltaiselle viranomaiselle.

c) Jos kyseessä ovat kiinteähintaiset ostot, joissa lähetyksessä olevat ruhot eivät kuulu useampaan kuin kolmeen peräkkäiseen lihakkuusluokkaan ja kolmeen peräkkäiseen rasvaisuusluokkaan samassa laatuluokassa, hinta otetaan huomioon määritettäessä hintoja a ja b kohdan perusteella sen lihakkuusluokan osalta, johon suurin osa ruhoista on luokiteltu, tai jos ruhot jakautuvat tasaisesti luokkien kesken, keskimmäisen luokan osalta näistä luokista, milloin sellainen on olemassa. Kaikissa muissa tapauksissa hintaa ei oteta huomioon.

Kuitenkin silloin kun kiinteähintaiset ostot kattavat vähemmän kuin 35 prosenttia täysikasvuisten nautaeläinten kaikista teurastuksista jäsenvaltioissa, jäsenvaltio voi päättää, että se ei ota tällaisten ostojen hintoja huomioon a ja b kohdan perusteella tehtävissä laskutoimituksissa.

d) Toimivaltaisen viranomaisen on laskettava alustava kansallinen hinta jokaiselle luokalle painottamalla alueelliset hinnat ottaakseen huomioon johonkin alueeseen liittyvien teurastusten merkityksen kyseisessä laatuluokassa suhteessa teurastusten kokonaismäärään kyseisessä luokassa asianomaisessa jäsenvaltiossa.

e) Toimivaltaisen viranomaisen on korjattava luokkakohtaisesti alustava kansallinen hinta

- ottaakseen huomioon kaikki asetuksen (ETY) N:o 563/82 1 artiklassa tarkoitetut tekijät, milloin tällaista korjausta ei ole vielä tehty, ja

- ottaakseen huomioon maksetut täydennystuet, siten kuin 3 kohdassa on tarkoitettu, jos korjaus on vähintään yksi prosentti hinnasta kyseisessä luokassa.

Toimivaltaisen viranomaisen on tehdessään korjauksia toisen luetelmakohdan perusteella jaettava kaikki naudanliha-alalla kyseisessä jäsenvaltiossa edellisenä varainhoitovuonna maksetut täydennystuet niiden täysikasvuisten nautaeläinten, joista hinnat on ilmoitettu, vuotuisella tuotantomäärällä tonneittain ilmoitettuna.

5. Jos jäsenvaltion toimivaltaisen viranomaisen mielestä sille ilmoitetut hinnat

- koskevat liian pientä ruhojen määrää, sen ei tule ottaa näitä hintoja huomioon,

- vaikuttavat epäluotettavilta, sen on otettava ne huomioon ainoastaan silloin, kun ja jos se vakuuttuu niiden luotettavuudesta.

4 artikla

1. Jäsenvaltioiden on annettava 3 artiklan 4 kohdan mukaisesti lasketut hinnat tiedoksi komissiolle edellisestä maanantaista sunnuntaihin kestävän ajanjakson osalta; viikoittainen tiedonantojakso alkaa tiistaina kello 14.00 ja loppuu viimeistään keskiviikkona keskiyöllä. Jäsenvaltiot eivät saa ilmoittaa näitä hintoja millekään muulle taholle ennen niiden ilmoittamista komissiolle.

2. Jos poikkeuksellisten olosuhteiden tai tarjonnan kausiluonteisuuden vuoksi jossain jäsenvaltiossa tai alueella ei ole mahdollista todeta hintoja huomattavasta määrästä 1 artiklan 1 kohdassa tarkoitettuihin yhteen tai useampaan luokkaan kuuluvia ruhoja, komissio voi käyttää viimeisimpiä kyseiselle luokalle tai kyseisille luokille todettuja hintoja; jos tällainen tilanne jatkuu kauemmin kuin kaksi peräkkäistä viikkoa, komissio voi päättää kyseisen luokan tai kyseisten luokkien väliaikaisesta poistamisesta hintojen ilmoittamisvelvollisuudesta ja kyseisille luokille annettujen painotusten väliaikaisesta uudelleenjakamisesta.

5 artikla

1. Tietyn laatuluokan osalta:

a) yhteisön keskihinta kullekin 1 artiklan 1 kohdassa luetellulle lihakkuus- ja rasvaisuusluokalle on kyseiselle luokalle todettujen kansallisten markkinahintojen painotettu keskiarvo. Painotus perustuu kussakin jäsenvaltiossa kyseisessä luokassa teurastettujen määrien suhteeseen kaikkiin yhteisön teurastuksiin kyseisessä luokassa;

b) yhteisön keskihinta kullekin lihakkuusluokalle on sen muodostavien rasvaisuusluokkien yhteisön keskihintojen painotettu keskiarvo; painotus perustuu kunkin rasvaisuusluokan teurastusten suhteeseen kaikkiin yhteisön teurastuksiin kyseisessä lihakkuusluokassa;

c) yhteisön keskihinta on a alakohdassa tarkoitettujen yhteisön keskihintojen painotettu keskiarvo; painotus perustuu kussakin a alakohdassa tarkoitetussa luokassa teurastettujen määrien suhteeseen kaikkiin yhteisön teurastuksiin kyseisessä laatuluokassa.

2. Yhteisön keskihinta kaikille laatuluokille yhteensä on 1 kohdan c alakohdassa tarkoitettujen keskihintojen painotettu keskiarvo; tämä painotus perustuu kunkin laatuluokan suhteeseen kaikkiin täysikasvuisten nautojen teurastuksiin yhteisössä.

3. Painotustekijät tarkastetaan määräajoittain kansallisella ja yhteisön tasolla todettujen kehityssuuntausten huomioon ottamiseksi.

6 artikla

Jäsenvaltioiden on toimitettava komissiolle 1 päivään heinäkuuta 1996 mennessä ja sen jälkeen ennen 15 päivää huhtikuuta kunakin vuonna:

a) edellä 2 artiklan 1 kohdan a tai b alakohdan perusteella hintoja toteavista teurastamoista laadittu luottamuksellinen luettelo, jossa ilmoitetaan kunkin teurastamon täysikasvuisten nautaeläinten tuotantomäärä edellisenä kalenterivuonna ilmaistuna numeroina ja mahdollisuuksien mukaan tonneina kuollutta ruhopainoa,

b) edellä 2 artiklan 1 kohdan c tai d alakohdan perusteella hintoja toteavista luonnollisista tai oikeushenkilöistä laadittu luottamuksellinen luettelo, jossa ilmoitetaan heidän edellisenä kalenterivuonna teurastamoon lähettämiensä täysikasvuisten nautaeläinten lukumäärä ilmaistuna myös mahdollisuuksien mukaan tonneina kuollutta ruhopainoa, ja

c) luettelo alueista, joilla hinnat todetaan, ja jokaiseen alueeseen 3 artiklan 4 kohdan d alakohdan mukaisesti liittyvä painotus.

7 artikla

Jäsenvaltioiden on toteutettava tarvittavat toimenpiteet

- varmistaakseen ilmoitettujen hintojen tarkkuuden,

- varmistaakseen, että tämän asetuksen säännöksiä sovelletaan, ja

- rangaistakseen minkä tahansa tämän asetuksen säännöksen rikkomisesta.

8 artikla

Kumotaan asetus (ETY) N:o 3310/86 1 päivästä heinäkuuta 1996.

9 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan todettuihin hintoihin 1 päivänä heinäkuuta 1996 alkavasta viikosta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä helmikuuta 1996.

Komission puolesta

Franz FISCHLER

Komission jäsen

(1) EYVL N:o L 182, 3.7.1987, s. 29

(2) EYVL N:o L 67, 11.3.1982, s. 23

(3) EYVL N:o L 190, 30.7.1993, s. 9

(4) EYVL N:o L 123, 7.5.1981, s. 3

(5) EYVL N:o L 106, 26.4.1991, s. 2

(6) EYVL N:o L 305, 31.10.1986, s. 28

(7) EYVL N:o L 190, 30.7.1993, s. 8